CELEX: 32016R2096
Language: mt
Date: 2016-11-30 00:00:00
Title: Regolament tal-Kummissjoni (UE) 2016/2096 tat-30 ta' Novembru 2016 li jemenda r-Regolament tal-Kummissjoni (UE) Nru 1254/2009 rigward ċerti kriterji li jippermettu lill-Istati Membri jidderogaw mill-istandards bażiċi komuni dwar is-sigurtà tal-avjazzjoni ċivili u jadottaw miżuri alternattivi tas-sigurtà (Test b'rilevanza għaż-ŻEE )

1.12.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 326/7
            
         REGOLAMENT TAL-KUMMISSJONI (UE) 2016/2096
   tat-30 ta' Novembru 2016
   li jemenda r-Regolament tal-Kummissjoni (UE) Nru 1254/2009 rigward ċerti kriterji li jippermettu lill-Istati Membri jidderogaw mill-istandards bażiċi komuni dwar is-sigurtà tal-avjazzjoni ċivili u jadottaw miżuri alternattivi tas-sigurtà
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 300/2008 tal-Parlament Ewropew u tal-Kunsill tal-11 ta' Marzu 2008 dwar regoli komuni fil-qasam tas-sigurtà tal-avjazzjoni ċivili u li jħassar ir-Regolament (KE) Nru 2320/2002 (1), u b'mod partikolari l-Artikolu 4(4) tiegħu,
   Billi:
   
               (1)
            
            
               L-esperjenza miksuba bl-implimentazzjoni tar-Regolament tal-Kummissjoni (UE) Nru 1254/2009 (2) turi li hemm bżonn li r-rekwiżit għall-valutazzjoni tar-riskji jiġi ċċarat u jsir aktar speċifiku dwar it-tipi ta' operazzjonijiet ta' ċerti kategoriji ta' traffiku tal-ajru elenkati f'dan ir-Regolament biex titjieb iċ-ċarezza legali u jiġu evitati interpretazzjonijiet diverġenti tal-leġiżlazzjoni.
            
         
               (2)
            
            
               F'każijiet eċċezzjonali, u filwaqt li titqies in-natura speċifika tat-titjira, l-Istati Membri għandu jkollhom il-possibbiltà li jidderogaw mil-limiti tal-piż stabbiliti fir-Regolament (UE) Nru 1254/2009 għal ċerti kategoriji ta' titjiriet. Dawn id-derogi għandhom ikunu bbażati fuq valutazzjonijiet tar-riskji individwali u jippermettu li Stat Membri oħra li jkunu se jirċievu t-titjiriet jitolbu tagħrif jew approvazzjoni minn qabel.
            
         
               (3)
            
            
               Għalhekk, ir-Regolament (UE) Nru 1254/2009 għandu jigi emendat skont dan.
            
         
               (4)
            
            
               Il-miżuri previsti f'dan ir-Regolament huma skont l-opinjoni tal-Kumitat imsemmi fl-Artikolu 19(3) tar-Regolament (KE) Nru 300/2008,
            
         ADOTTAT DAN IR-REGOLAMENT:
   Artikolu 1
   Ir-Regolament (UE) Nru 1254/2009 huwa emendat kif ġej:
   
               (1)
            
            
               Fl-Artikolu 1, l-ewwel sentenza għandha tinbidel b'dan li ġej:
               “L-Istati Membri jistgħu jidderogaw mill-istandards bażiċi komuni msemmija fl-Artikolu 4(1) tar-Regolament (KE) Nru 300/2008, u jadottaw miżuri ta' sigurtà alternattivi li jagħtu livell xieraq ta' protezzjoni abbażi ta' valutazzjoni tar-riskji approvata mill-awtorità rilevanti fl-ajruporti jew f'żoni mmarkati tal-ajruporti fejn it-traffiku jkun limitat għal kategorija waħda jew iżjed minn dawn li ġejjin:”
            
         
               (2)
            
            
               fl-Artikolu 1, il-punt 3 jiġi sostitwit b'dan li ġej:
               
                           “3.
                        
                        
                           Titjiriet statali, militari u tal-infurzar tal-liġi;”
                        
                     
         
               (3)
            
            
               Fl-Artikolu 1, il-punt 10 jiġi sostitwit bil-punti 10, 11 u 12 li ġejjin:
               
                           “10.
                        
                        
                           titjiriet b'inġenji tal-ajru li jkollhom piż massimu waqt it-tlugħ ta' inqas minn 45 500 kilogrammi, li jkunu proprjetà ta' kumpanija u jintużaw biex iġorru l-persunal tal-imsemmija kumpanija u l-passiġġieri u l-merkanzija bla ħlas, bħala għajnuna fit-twettiq tax-xogħol tal-kumpanija;
                        
                     
                           11.
                        
                        
                           titjiriet b'inġenji tal-ajru li jkollhom piż massimu waqt it-tlugħ ta' inqas minn 45 500 kilogrammi, li jkunu interament chartered jew mikrija minn kumpanija mingħand operatur tal-ajru li miegħu l-kumpanija jkollha ftehim bil-miktub biex dan iġorrilha l-persunal u l-passiġġiera u l-merkanzija bla ħlas, bħala għajnuna fit-twettiq tax-xogħol tal-kumpanija;
                        
                     
                           12.
                        
                        
                           titjiriet b'inġenji tal-ajru li jkollhom piż massimu waqt it-tlugħ ta' inqas minn 45 500 kilogrammi, għall-ġarr tal-proprejarju tal-inġenju u ta' passiġġieri u merkanzija bla ħlas.”
                        
                     
         
               (4)
            
            
               Fl-Artikolu 1, jinżied il-paragrafu li ġej:
               “Għat-titjiriet koperti fil-punti 10, 11 u 12, iżda b'piż massimu waqt it-tlugħ ta' 45 500 kilogrammi jew iżjed, l-awtorità rilevanti tista, f'każijiet eċċezzjonali, u abbażi ta' valutazzjoni tar-riskju ta' kull każ b'mod individwali, tidderoga mil-limitazzjoni fuq il-piż stabbilit għal dawn il-kategoriji. L-Istati Membri li jirċievu dawn it-titjiriet li jiżnu 45 500 kilogrammi jew iżjed, jistgħu jitolbu notifika minn qabel, u din tista' tinkludi kopja tal-valutazzjoni tar-riskju li tkun twettqet, jew l-approvazzjoni minn qabel tagħhom. Ir-rekwiżit dwar in-notifika minn qabel jew l-approvazzjoni għandu jitressaq bil-miktub lill-Istati Membri l-oħra kollha.”
            
         Artikolu 2
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-30 ta' Novembru 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 97, 9.4.2008, p. 72.
   
      (2)  Ir-Regolament tal-Kummissjoni (UE) Nru 1254/2009 tat-18 ta' Diċembru 2009 li jistabbilixxi l-kriterji li jippermettu lill-Istati Membri jidderogaw mill-istandards bażiċi komuni dwar is-sigurtà tal-avjazzjoni ċivili u jadottaw miżuri alternattivi tas-sigurtà (ĠU L 338, 19.12.2009, p. 17).